Document ID: /roh_data/filtered/fineweb-2-filterrobots_roh.jsonl.gz/71422

Giuvens socialists
La Juso Svizra ha decidì a lur radunanza da delegadas e delegads da na sustegnair nagins dals candidats da la PS che candideschan per la successiun dad Alain Berset. Nagin na saja sa posiziunà «per ina transfurmaziun profunda da la societad», sco quai ch'ils Giuvens socialists han pretendì. Ils 6 candidats da la PS, Matthias Aebischer, Evi Allemann, Beat Jans, Daniel Jositsch, Roger Nordmann ed il Grischun Jon Pult han respundì ordavant durant in'ura las dumondas dals delegads.
Partida verd-liberala
Il president da la Partida verd-liberala Jürg Grossen ha pretendì da sia partida autocritica en connex cun la sconfitta electorala – quai ha el ditg a chaschun da la radunanza da delegadas e delegads a Thun. L'october tar las elecziuns federala han ils verd-liberals pers sis da 16 sezs en il Cussegl naziunal. Ultra da quai han ils verd-liberals decis las parolas – duas giadas Na ad ina 13avla renta d'AVS e l'iniziativa da rentas. Gea han els per encunter ditg a la refurma da la lescha davart la prevenziun professiunala.
Allianza dal Center
Il president da l'Allianza dal Center Gerhard Pfister ha avertì ils dus cussegliers federals da la PLD d'ina «politica da pussanza senza respect». Sche Ignazio Cassis e Karin Keller-Sutter sa mettian a disposiziun per ina reelecziun stoppian omadus sa distanziar en l'avegnir da la politica da bloc dal champ da dretg, ha accentuà Pfister a Thun a la radunanza da delegadas ed delegads. Quella ha era decis las parolas, ella di Na ad ina 13avla renta d'AVS e Na a l'iniziativa da rentas che van en votaziun ils 3 da mars. E la parola da Gea per la refurma da la lescha davart la prevenziun professiunala.
Partida populara svizra
Las delegadas ed ils delegads da la PPS han decis cun 259 cunter 66 vuschs da betg pli lubir colliaziuns da glistas tar elecziuns dal Cussegl naziunal. La fracziun da la PPS en chasa federala duai s'engaschar per ina midada da la lescha. L'argument principal e che la veglia da las electuras e dals electurs na vegnia betg represchentada cler e net. Era en l'avegnir duajan dentant esser lubidas sut-glistas, uschia ils delegads e las delegadas da la PPS.